Zuma praat nonsens, sê MalemaJulius Malema tydens ‘n perskonferensie op 13 Oktober 2016 (Skermskoot uit EWN-video van die konferensie) Julius Malema, leier van die EFF, het Woensdag pres. Jacob Zuma se bewerings verwerp, dat hy nie die versoek om voormalige pres. Thabo Mbeki in 2008 te herroep, ondersteun het nie. Malema het reageer op Zuma se regstreekse televisieonderhoud met die SAUK. “Hy [Zuma] praat nonsens. CR [huidige ANC-president Cyril Ramaphosa] is die een wat dit teengestaan het. Zuma het vir my gesê ons moet Mbeki verwyder, want hy kan nie met hom saamwerk nie,” het Malema, ŉ voormalige president van die ANC-jeugliga, op Twitter gesê. “Hy het dit nooit teengestaan nie, hy het dit aktief ondersteun en ons almal gemobiliseer om Mbeki se verwydering te ondersteun. [Ramaphosa] het dit teengestaan en [Gwede Mantashe] het aangevoer dat, in plaas van om Mbeki te verwyder, ŉ vroeë verkiesing moet plaasvind,” het Malema bygevoeg. Zuma het in die SAUK-onderhoud gesê hy was een van die mense wat die besluit, om Mbeki te herroep, teengestaan het. Die ANC het Mbeki in 2008 herroep – agt maande nadat Zuma by die ANC se omstrede Polokwane-konferensie verkies is. Dit het tot ŉ verdeling in die regerende party gelei en ŉ nuwe opposisieparty, Congress of the People, is tot stand gebring.